اوستاد هوشنگ جعفری دن غزللر:
زنجان تورک شعری و ادبیاتی آذربایجان شعر وادبیاتینین اؤنملی بیر قولودور بوردا مولانا همتی ، مولا محمدهیدجی ، شیخ اسماعیل ذبیحی ،باقر مسکن زنجانی ، امیر خسرو دارای ، تقی فاضلی ، محمد رضا روحانی ، میرزا واسع شهیدی ،دوقتور غولام حوسئین بیگدیلی، حوسئین منزوی ، حوکومه بیلوری ، ماهنی زنجانلی و داها یوزلر شاعیرلر چیخمیشدیر کی بو گؤرکملی شاعیرلرین بیریده گؤزل غزللرین قوشانی شاعیری و رسام هوشنگ جعفری دیر اوستاد جعفری نین غزللری دویغو و دوشونجه و دیل باخیمیندان کلاسیک غزللرین ایزینی ایزلمیر تکجه شکل وقالیب باخیمیندان کئچمش غزللرین اوسلوبوندادیر بو دئدیگیم فرقی بو موعاصیرلیگی غزللری اوخویاندان سونرا تصدیق ائدجک سینیز
کئفلی ،کئفلی ،
گونشدیر الده جامیم کئفلی ،کئفلی ،
اؤزوم کئفلی ، مرامیم کئفلی ،کئفلی ،
ییخیلمام ساقی تئز – تئز تؤک چاخیر دان ،
هله واردیر داوامیم کئفلی ،کئفلی ،
همیشه کئفلییم کئفسیزلر ایچره ،
کئچیر هر صوبح و شامیم کئفلی ،کئفلی ،
اورک وولکان کیمی اود توتدو یاندی ،
آلیشدی پیشدی خامیم کئفلی ،کئفلی ،
ایچیم یاندی آلیشدیم دفتر اوسته ،
آلوولاندی کلامیم کئفلی ،کئفلی ،
سن هر سمته دئسن من سجده قیللام ،
منیم سن سن ایمامیم کئفلی ،کئفلی ،
اگر سندن سووای بیر اؤزگه سیندن ،
خوشوم گلسه حرامیم کئفلی ،کئفلی ،
گولوم هر یئرده سن واردیر اوزاقدان ،
سنه چوخ – چوخ سلامیم کئفلی ،کئفلی ،
بوتون دونیاده عشق اولسون محبت ،
بودور آخیر پیامیم کئفلی ،کئفلی ،
شهریار گئدنده
باخدیم دالیسیجا یار گئدنده ،
بیر یولدا دئدیم باخار گئدنده ،
باخدی قاپیدان کئچنده گولدو ،
بیلمیردی اورک اومار گئدنده ،
باغلاندی دیلیم اورکدن آمما ،
آز قالدی چئکم (چَکم ین زنجان شیوه سی) هاوار گئدنده ،
گئتمه گئدیسن ؟ یاواش – یاواش گئت ،
جانیم بیلی سن چیخار گئدنده ،
دؤندر گؤزونو خومار – خومار باخ ،
قویما منی ده ، خومار گئدنده ،
سن سیزلیگه دوزمگیم چتیندی ،
گل جانیمی آل قوتار گئدنده ،
سندن سورا عشقی نئیلیرم من ،
آل عشقینی ده آپار گئدنده ،
مئهر ایله نوازش ائیله بلکه ،
گول بیتسین اورک ده قار گئدنده ،
من گؤر نه دئییردیم اؤز اؤزوملن ،
قول بوینوما بیر سالار گئدنده ،
بیچاره اورک بولود کیمین دیر ،
گؤردوکجه سنی دولار گئدنده ،
دای « جعفری » بسدی خلعت ،
سؤز اوستادی شهریار گئدنده ،
ایراندا هونر دیلنچی لیک دیر ،
باخما کی تاپار ویقار گئدنده ،
قرآن قیشقیردی
بیر گئجه آسدیلار آسلانلاری دان قیشقیردی ،
قورقوشوملار سینه سینده گول آچان قیشقیردی ،
زالی لار سوردولا دؤرت دؤره دن اندیشه لرین ،
قدد و قامت یئره دوشدوکجه آذان قیشقیردی ،
قیزلارین ناله سی قووزاندی بولودلار دؤشونه ،
هاوالار شاققیدی گؤردوم ساوالان قیشقیردی ،
قارالیقلاردا قارانلیق تؤره دن بایقوشلار ،
چاپدیلار آیه لر اوستونده ، قرآن قیشقیردی ،
بیری نین قیش تایاسین دامدا گامیشلار (جامیشلار ) سؤکدو ،
بیر آریق توخلو آجیندان باجادان قیشقیردی ،
گئجه بیر واقت بئله سونجولدو تیکانلار دؤشونه ،
وای دئیر کن دوداغین یومدو تیکان قیشقیردی ،
هر گئجه هر یئنی بیر بابکه نئشتر دگدی ،
آت گؤلوندن قارا قاشقا اوجادان قیشقیردی ،
داغلارین شیهه سی آز قالدی یئری شاققالاسین ،
قولاغیم باتدی دئدیم یئر گؤی الان قیشقیردی ،
سازی سیندیردیلا آل ماهنی لارین قوینوندا ،
هر سازین توزلو تئلیندن مین اوزان قیشقیردی ،
دری سین سویدولا گؤز باخدی ،دیلی آخ دئمه دی ،
سویولان گولدو او بیر لحظه سویان قیشقیردی ،
ایسته دیم شعری عروض ایله یازام بیر کلمه ،
قیشقیریق سالدی یاپیشدی هیجادان قیشقیردی ،
«نسیمی» نین قانی یام
منه حقارتیلن باخمایین ، غزل کانی یام ،
واراق – واراق داغیلان ائلده ، شعر دیوانی یام ،
منیم ویقاریمی گئت ، چیلله خانه دن خبر آل ،
اخی فرج کیمی یم ، منده عشق سولطانی یام ،
یاشیل چمنده بیتن ، سینه داغلی بیر لا لایام ،
«فضولی» نغمه سی یم من ، «نسیمی» نین قانی یام ،
اولار کی عاشق دلخسته دیر ، تانیللا منی ،
بو اؤلکه ده اؤلن عاشیقلرین ، چیخان جانی یام ،
آری کیمی دولانین گوللر اوسته ، بار گتیرین ،
آنام دیلی شیره دیر ، من او شیره نین شانی یام ،
بو فخردیر منه تورکو ائلیمدی ، تورکو دیلیم ،
منم بسیمدی فقط ، سهروردینی تانی یام ،
بیر حقی باتمیش ائلین سینه داغلی شاعیری یم ،
غزلچی « جعفری » یم ، اؤلکه مین آدی سانی یام ،
Filed under: استاد هوشنگ جعفری,تورکی شعرلر Türkcə şeirlər | Tagged: قرآن قیشقیردی,نسیمی نین قانی یام,هوشنگ جعفری,هوشگ جعفری نین شعرلری,کفلی کفلی,آذربایجان شعرلری,اوستاد جعفری,اشعار هوشنگ جعفری,تورکی شعر,جعفری,شهریار گئدنده,شعرهای ترکی استاد هوشنگ جعفری |
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab urd_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab pbt_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab pes_Arab azb_Arab azb_Arab pbt_Arab azb_Arab azb_Arab azb_Arab prs_Arab prs_Arab azb_Arab azb_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab pes_Arab